REGOLAMENT TAL-KUMMISSJONI (KE) Nru 1233/2007
tat-22 ta’ Ottubru 2007
li jemenda r-Regolament tal-Kummissjoni (KE) Nru 885/2006 tal-21 ta' Ġunju 2006 li jiffissa regoli dettaljati għall-applikazzjoni tar-Regolament tal-Kunsill (KE) Nru 1290/2005 fir-rigward ta' l-akkreditament ta' l-aġenziji tal-pagamenti u korpi oħrajn u l-kwittanza tal-kontijiet tal-FAEG u l-FAEŻR [traduzzjoni mhux uffiċjali]
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-politika agrikola komuni (1), u b'mod partikolari l-Artikolu 42 tiegħu,
Billi:
(1)
Skond l-Artikoli 3 u 4 tar-Regolament (KE) Nru 1290/2005, il-Fond Agrikolu Ewropew ta' Garanzija (il-EAGF) u l-Fond Agrikolu Ewropew għall-Iżvilupp Rurali (l-EAFRD) jiffinanzjaw biss, f'kuntest tal-ġestjoni konġunta, nefqa li ssir skond il-leġiżlazzjoni Komunitarja. Ħlasijiet mhux dovuti li saru mill-Istati Membri lill-benfiċjarji li ma jirriżultawx minn irregolaritajiet skond it-tifsira ta' l-Artikolu 1(2) tar-Regolament tal-Kunsill (KE, EURATOM) Nru 2988/95 tat-18 ta' Diċembru 1995 dwar il-protezzjoni ta' l-interessi finanzjarji tal-Komunità Ewropea (2) iżda minn żbalji li jkunu saru mill-amministrazzjonijiet nazzjonali, ma jsirux skond il-leġiżlazzjoni Komunitarja u għalhekk għandhom jiġu esklużi mill-finanzjament tal-baġit Komunitarju. Huwa għal din ir-raġuni li, jekk dawn il-ħlasijiet mhux dovuti ma jkunux ġew irkuprati mill-Istati Membri sa tmiem is-sena finanzjarja li fiha jkunu intgħarfu, għandhom jiġu esklużi mill-kontijiet annwali ta' l-aġenziji tal-pagamenti. Bħala konsegwenza, dawn il-ħlasijiet m'għandhomx jiġu inklużi fit-tabelli pprovduti fl-Anness III tar-Regolament tal-Kummissjoni (KE) Nru 885/2006 (3).
(2)
Skond l-Artikolu 32(3) tar-Regolament (KE) Nru 1290/2005, l-Istati Membri huma meħtieġa jipprovdu lill-Kummissjoni b'rapport fil-qosor tal-proċeduri ta' rkupru meta jibagħtu l-kontijiet annwali. Fir-rapport, l-Istati Membri jridu jindikaw separatament l-ammonti mhux irkuprati fil-limiti ta' żmien speċifikati kif ukoll l-ammonti li għalihom ġie deċiż li ma jinġabarax l-irkupru. Sabiex tiġi ffaċilitata l-kwittanza tal-kontijiet ta' l-aġenzija tal-pagamenti mill-Kummissjoni, il-kontijiet għandhom jinkludu l-ammont totali li għandu jinżamm lill-baġit Komunitarju u l-ammont totali li għandu jinżamm lill-baġit lill-Istat Membru skond, rispettivament, l-ewwel subparagrafu ta' l-Artikolu 32(5) tar-Regolament Nru 1290/2005 għal-FAEG u l-ewwel subparagrafu ta' l-Artikolu 33(8) għall-FAEŻR kif ukoll l-ammont totali li għandu jinżamm lill-baġit Komunitarju skond, rispettivament, l-Artikolu 32(6) għall-FAEG u l-Artikolu 33(7) għall-FAEŻR tar-Regolament (KE) Nru 1290/2005.
(3)
Għal skopijiet ta' kontabilità, l-Istati Membri għandhom ikunu meħtieġa li jibagħtu lill-Kummissjoni, fil-kuntest tal-kontijiet annwali, tagħrif dwar somom li għandhom jiġu rkuprati għajr dawk li jirriżultaw minn żbalji li jkunu saru mill-amministrazzjonijiet nazzjonali jew irregolaritajiet li jkunu twettqu mill-benefiċjarji bħal, per eżempju, somom li għandhom jiġu rkuprati bħala riżultat ta' l-applikazzjoni ta' tnaqqis u esklużjonijiet għal ksur ta' obbligi ta' kundizzjonalità. Għal dan il-għan, għandu jinżied mudell li juri l-informazzjoni meħtieġa.
(4)
Ċerti referenzi b'rabta mas-sikurezza tas-sistemi ta' informazzjoni għandhom jiġu aġġornati wara bidliet reċenti f'dan ir-rigward.
(5)
Fid-dawl ta' l-esperjenza miksuba bl-applikazzjoni ta' l-Anness II, l-Anness għandu jiġi simplifikat.
(6)
Ir-Regolament (KE) Nru 885/2006 għandu għalhekk jiġi emendat kif meħtieġ.
(7)
Il-miżuri pprovduti f'dan ir-Regolament huma skond l-opinjoni tal-Kumitat dwar il-Fondi Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 885/2006 huwa emendat kif ġej:
(1)
L-Artikolu 6 huwa emendat kif ġej:
“Artikolu 6
Kontenut tal-kontijiet annwali
Il-kontijiet annwali msemmija fl-Artikolu 8(1)(ċ)(iii) tar-Regolament (KE) Nru 1290/2005 għandhom jinkludu:
(a)
id-dħul assenjat imsemmi fl-Artikolu 34 tar-Regolament (KE) Nru 1290/2005;
(b)
in-nefqa ta' l-EAGF wara t-tnaqqis ta' kwalunkwe pagament mhux dovut u mhux irkupratrkuprat sa tmiem is-sena finanzjarja għajr dawk imsemmija fil-punti (h) u (i), inkluż kull imgħax fuqhom, mogħti f'partiti u subpartiti fil-baġit Komunitarju;
(ċ)
in-nefqa ta' l-EAGF, skond il-programm u l-miżura. Wara l-għeluq tal-programm, kwalunkwe pagament mhux dovut u mhux irkuprat għajr dawk imsemmija fil-punti (h) u (i), inkluż kull imgħax fuqhom, għandhom jitnaqqsu min-nefqa tas-sena finanzjarja in kwistjoni;
(d)
informazzjoni dwar l-infiq u d-dħul assenjat jew konferma li d-dettalji ta' kull transazzjoni qegħdin fuq fajl kompjuterizzat għad-dispożizzjoni tal-Kummissjoni;
(e)
tabella ta' differenza skond il-partita u s-subpartita jew, fil-każ tal-FAEŻR, skond il-programm u l-miżura, bejn l-infiq u d-dħul assenjat iddikjarati fil-kontijiet annwali u dawk iddikjarati għall-istess perjodu fid-dokumenti msemmija fl-Artikolu 4(1)(ċ) tar-Regolament tal-Kummissjoni (KE) Nru 883/2006 tal-21 ta' Ġunju 2006 dwar iż-żamma tal-kontijiet mill-aġenziji tal-pagament, dikjarazzjonijiet ta' nfiq taħt il-FAEG u l-FAEŻR (*), sa fejn huwa kkonċernat l-FAEG, u l-Artikolu 16(2) ta' dak ir-Regolament fir-rigward tal-FAEŻR, akkumpanjata minn spjegazzjoni għal kull differenza.
(f)
separatament, l-ammonti li għandhom jiġġarrbu, rispettivament, mill-Istat Membru kkonċernat u l-Komunità skond l-ewwel subinċiż ta' l-Artikolu 32(5) u l-Artikolu 32(6) tar-Regolament (KE) Nru 1290/2005;
(g)
separatament, l-ammonti li għandhom jiġġarrbu, rispettivament, mill-Istat Membru kkonċernat u l-Komunità skond l-ewwel subinċiż ta' l-Artikolu 33(8) u l-Artikolu 33(7) tar-Regolament (KE) Nru 1290/2005;
(h)
it-tabella tal-pagamenti mhux dovuti li għandhom jiġu rkuprati sa tmiem is-sena finanzjarja bħala konsegwenza ta' irregolaritajiet skond it-tifsira ta' l-Artikolu 1(2) tar-Regolament tal-Kunsill (KE, Euratom) Nru 2988/95 (**), inkluż sanzjonijiet u mgħax fuqhom, skond il-mudell stipulat fl-Anness III ta' dan ir-Regolament.
(i)
silta mill-kont tad-debituri ta' l-ammonti li għandhom jiġu rkuprati u kkreditati lill-FAEG jew lill-FAEŻR għajr dawk imsemmija fil-punti (b), (ċ) u (h), inkluż kwalunkwe sanzjoni u mgħax fuqhom, skond il-mudell stipulat fl-Anness III ta' dan ir-Regolament.
(j)
sommarju ta' operazzjonijiet ta' intervent u dikjarazzjoni tal-kwantità u ta' fejn qegħdin l-istokkijiet fi tmiem is-sena finanzjarja.
(k)
konferma li d-dettalji ta' kull moviment ta' ħżin ta' intervent jinżamm fuq il-fajls ta' l-aġenzija tal-pagamenti.
(*) ĠU L 171, 23.6.1996, p. 1." 						
(**) ĠU L 312, 23.12.1995, p. 1.”" 						
(2)
L-Anness I huwa emendat skond l-Anness I ta' dan ir-Regolament
(3)
L-Anness III huwa mibdul mill-Anness II ta' dan ir-Regolament.
(4)
Wara l-Anness III, it-test fl-Anness III ta' dan ir-Regolament jiddaħħal fl-Anness IIIa.
Artikolu 2
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Il-punti (1), (3) u (4) ta' l-Artikolu 1 għandu japplika mis-16 ta' Ottubru 2007 fir-rigward tas-sena finanzjarja 2008 u wara.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 22 ta’ Ottubru 2007.